**Nu are timpul timp**

*Petruvio*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se cațără timpul în iarbă,

se cațără timpul în flori,

se cațără timpu-n căpițe,

se cațără timpul în pomi,

se cațără timpul la nouri,

se cațără timpul la cer,

se cațără timpul la soare

- nu-i este frică de foc -;

nu are timpul timp s-aștepte,

dar veșnicia stă pe loc.

Aleargă timpul pe șosele,

pe căi ferate și pe mări,

aleargă timpul prin văzduhuri

și pe coclauri siderale

în linii frânte, linii drepte;

nu are timpul timp s-aștepte,

dar veșnicia stă pe loc.

Coboară timpu-n văgăune,

în peșteri, puțuri și mariane,

coboară timpul în morminte,

coboară timpul în istorii,

se bagă timpul peste tot;

nu are timpul timp s-aștepte,

dar veșnicia stă pe loc.

Și pleacă timpul

și se-ntoarce

- sfârleaza fără de noroc -

și curge

dar nimic nu umple

- sărman Sisif

la neastâmpăr osândit -;

nu are timpul timp s-aștepte,

dar veșnicia stă pe loc.

E timp în noi,

în stele și mai mult,

totu-i mânat de-un neastâmpăr sfânt;

nu poate timpul să aștepte

căci veșnicia-i face vânt.